làmina
làmina de sílex
Gavà (Europa, Espanya, Catalunya, Barcelona, Baix Llobregat)
Mines prehistòriques de Gavà-Serra de les Ferreres
Prehistòria
sílex
talla
Conjunt de vuit làmines de sílex que formen part de l’aixovar funerari de la cambra sepulcral de la Mina 83 de les Mines Prehistòriques de la Serra de les Ferreres de Gavà. És molt probable que la majoria d'aquestes peces fossin tallades amb la finalitat de formar part de l’aixovar funerari. El fet de la presència de sílex melat, procedent de la Provença Occidental, ens estaria indicant la importància o “status” de la persona enterrada en els intercanvis i les relacions comercials amb la mediterrània. Els objectes MG-1197, MG-1199, MG-1198 i MG-1202 corresponen a làmines senceres de sílex melat, de secció transversal trapezoidal i secció longitudinal lleugerament corbada en el seu terç distal. Negatius dorsals unidireccionals. Els talons són plans i unifacetats. No presenten cap mena de retoc ni tampoc macroescantells d’us. S’observen taques d’algun tipus de pigment vermell a la cara dorsal i a la part proximal de la cara ventral de l'objecte MG-1198. L'element MG-1200 correspon a una làmina sencera de sílex melat, de secció transversal trapezoïdal i longitudinal força rectilini. El taló és pla i unifacetat. No presenta cap mena de retoc ni tampoc macroescantells d’ús. L'objecte MG-1201 és una làmina sencera de sílex melat, de secció transversal trapezoïdal i longitudinal corbada sobretot en el seu terç distal. Negatius dorsals unidireccionals. Remunta amb les làmines MG-1198 i MG-1199. El taló és pla i unifacetat. No presenta cap mena de retoc ni tampoc macroescantells d’ús. S’observa una petita taca d’algun tipus de pigment vermell a la cara dorsal, que és força abundant a la cara ventral. L'objecte MG-1203 correspon a una petita làmina de sílex melat, de secció transversal triangular i longitudinal lleugerament corbada. Negatius dorsals unidireccionals. Està fracturada en el seu extrem distal. Presenta un petit cop de burí. Aquesta làmina no presenta cap altra mena de retoc ni tampoc macroescantells d’ús. Malgrat el burí es pot observar que el taló era pla i probablement unifacetat. L'objecte MG-1204 correspon a una làmina de sílex melat de dimensions considerables, secció transversal triangular i longitudinal lleugerament corbada. Negatius dorsals unidireccionals. Està fracturada en el seu extrem distal. Aquesta fractura podria ser intencionada amb l’objectiu d’eliminar la curvatura de l’extrem distal. El taló és pla i unifacetat. Presenta un retoc directe, pla i marginal en ambdós talls, mentre que a la cara ventral presenta escantells que podrien ser fruit de la seva utilització abans de ser dipositada com a part de l’aixovar funerari. A la cara ventral s’hi observen abundants restes d’alguna mena de pigment vermell, mentre que a la cara dorsal són força escadussers.